b'\n_START_ARTICLE_\nUkmerg\xc4\x97s rajono Dainavos pagrindin\xc4\x97 mokykla\n_START_SECTION_\nIstorija\n_START_PARAGRAPH_\n1921 m. U\xc5\xbepolevi\xc4\x8diaus dvaro pastate \xc4\xafkurta Ratkau\xc4\x8diznos pradin\xc4\x97 mokykla. Namas, statytas 1830 metais, 1931 m. buvo perstatytas. I\xc5\xa1 Ratkau\xc4\x8diznos dvaro \xc5\xbeem\xc4\x97s 1925 m. mokyklai perduota 1,9494 ha. 1 ha buvo pirmos r\xc5\xab\xc5\xa1ies \xc5\xbeem\xc4\x97s, o 0,9494 ha \xe2\x80\x93 antros r\xc5\xab\xc5\xa1ies._NEWLINE_1922 m. dirbo mokytojas Aleksandras Valan\xc4\x8dius. Tada mok\xc4\x97si 30 mokini\xc5\xb3. Mokykloje buvo trys klas\xc4\x97s, antrokai ir tre\xc4\x8diokai mok\xc4\x97si i\xc5\xa1 ryto, o pirmokai ateidavo po piet\xc5\xb3. 1930 m. dirbo Ona Kad\xc5\xbeien\xc4\x97. Tada buvo 45 mokiniai. 1931 m. mok\xc4\x97 Konstancija Grinkevi\xc4\x8dait\xc4\x97, 1932 m. dirbo Bron\xc4\x97 Grinkevi\xc4\x8di\xc5\xabt\xc4\x97. 1933 m. Sofija Razumait\xc4\x97, mokyklos s\xc4\x85ra\xc5\xa1e buvo 83 mokiniai, visi vyresnio am\xc5\xbeiaus. _NEWLINE_1933 m. spalio 1 d. mokyklos lankymo apyskaitoje ra\xc5\xa1oma, kad mokykla yra vieno komplekto. Mokykloje apsilankymo dien\xc4\x85 III skyriuje buvo 9 mokiniai, II skyriuje \xe2\x80\x93 34 mokiniai, I skyriuje \xe2\x80\x93 11 mokini\xc5\xb3. Mokyklai priklaus\xc4\x97 2 tvartai ir malkin\xc4\x97. Algoms tais metais i\xc5\xa1mok\xc4\x97ta 3090 lit\xc5\xb3 84 centai. Betur\xc4\x8diams mokiniams \xc5\xa1elpti skirta 25 lt., remontui sunaudota 529 lt., \xc5\xa1varai palaikyti \xe2\x80\x93 105 lt., \xc5\xa1viesai sunaudota 42 lt., mokyklos \xc5\xabkiui \xe2\x80\x93 1026 lt., ir smulkiems \xc5\xabkio reikalams \xe2\x80\x93 48 litai. Algoms pinigai gauti i\xc5\xa1 \xc5\xa1vietimo ministerijos, o kitos i\xc5\xa1laidos i\xc5\xa1 Ukmerg\xc4\x97s apskrities ar Deltuvos vals\xc4\x8diaus savivaldybi\xc5\xb3 pinig\xc5\xb3._NEWLINE_1937 m. gruod\xc5\xbeio 15 d. mokyklos lankymo apyskaitoje mokykla jau vadinama Dainavos pradine. Tada ved\xc4\x97ja dirbo M. Kavaliauskait\xc4\x97, o mokytoja \xe2\x80\x93 M. Lebedien\xc4\x97. 1939 m. mokyklai vadovavo E. Gvildait\xc4\x97-Liaudinskien\xc4\x97. Ji ra\xc5\xa1\xc4\x97 Ukmerg\xc4\x97s apskrities Valdybai ir pra\xc5\xa1\xc4\x97 mokykl\xc4\x85 apr\xc5\xabpinti vienu kibiru, vienu skardiniu kubilu virintam vandeniui, dviem skardiniais puodukais, pritaisytais prie kubilo grandin\xc4\x97l\xc4\x97mis, vienu skardiniu praustuvu su mechani\xc5\xa1ku vandens padavimu ir indu, panaudotam vandeniui nutek\xc4\x97ti. 1939 m. sausio 10 d. ra\xc5\xa1tu mokyklos ved\xc4\x97ja pra\xc5\xa1\xc4\x97 Dainavos pradin\xc4\x97s mokyklos patalpose padaryti remont\xc4\x85, kad naujus mokslo metus galima b\xc5\xabt\xc5\xb3 prad\xc4\x97ti tinkamose patalpose, nes \xc5\xbeiem\xc4\x85 b\xc5\xabna labai \xc5\xa1alta, ir mokiniai priversti s\xc4\x97d\xc4\x97ti su paltais ir pir\xc5\xa1tin\xc4\x97mis._NEWLINE_1940 m. vasario 27 d. mokyklos lankymo apyskaitoje ra\xc5\xa1oma, kad mokykl\xc4\x85 lanko 91 mokinys. Dirba mokykloje A. Giedraitien\xc4\x97 \xe2\x80\x93 ved\xc4\x97ja, M. Lebedien\xc4\x97 - mokytoja. Karo metu mokykloje dirbo mokytoja Ona Pankien\xc4\x97, kuri va\xc5\xbein\xc4\x97davo i\xc5\xa1 Ukmerg\xc4\x97s. Ji atleista 1944 m. rugs\xc4\x97jo m\xc4\x97n., kaip neprisiregistravusi. Dirbo Dainavos pradin\xc4\x97je ir Elena Kaselyt\xc4\x97. Nuo 1944 m. rugs\xc4\x97jo 1 d. perkelta \xc4\xaf Dovydi\xc5\xa1ki\xc5\xb3 pradin\xc4\x99 mokykl\xc4\x85. Nuo 1944 m. rugs\xc4\x97jo 1 d. Ukmerg\xc4\x97s apskrities \xc5\xa1vietimo skyriaus ved\xc4\x97jo \xc4\xafsakymu Nr.192 \xc4\xaf Dainavos pradin\xc4\x99 mokykl\xc4\x85 ved\xc4\x97ja paskirta Elena Arlickien\xc4\x97, mokytoju \xe2\x80\x93 Pranas Arlickas. 1945 m. vasario 1 d. ved\xc4\x97ju paskirtas Pranas Arlickas. \xc5\xa0i mokytoj\xc5\xb3 \xc5\xa1eima dirbo Dainavos pradin\xc4\x97je mokykloje iki 1962 m., kai Pranas Arlickas gavo paskyrim\xc4\x85 Pagele\xc5\xbei\xc5\xb3 a\xc5\xa1tuonmet\xc4\x97s mokyklos direktoriumi, o Elena Arlickien\xc4\x97 \xe2\x80\x93 tos mokyklos mokytoja._NEWLINE_1945 m. Dainavos pradin\xc4\x97 mokykla buvo dviej\xc5\xb3 komplekt\xc5\xb3, mok\xc4\x97si 72 mokiniai. Mokyklos ved\xc4\x97jas gavo 450 rub. \xc4\x8dervonc\xc5\xb3 atlyginim\xc4\x85. O 1948 m. ved\xc4\x97jo alga buvo jau 125 rub., t\xc5\xb3 pa\xc4\x8di\xc5\xb3 met\xc5\xb3 baland\xc5\xbeio m\xc4\x97n. pakelta iki 140 rub. 1949/1950 m. Dainavos pradin\xc4\x97je mokykloje buvo 2 klasi\xc5\xb3 komplektai. 1951 m. inventorizacijos akte suskai\xc4\x8diuota 26 vienetai mokyklos turto u\xc5\xbe 11 908,15 rub._NEWLINE_1956 m. mokykl\xc4\x85 lank\xc4\x97 33 mokiniai. Pa\xc5\xbeangumas buvo 84,9\xc2\xa0%. 3 mokiniai buvo palikti antriems metams, o dviem atid\xc4\x97tas egzamin\xc5\xb3 laikymas ruden\xc4\xaf. 1961 m. mokykloje mok\xc4\x97si 28 mokiniai, 19 berniuk\xc5\xb3 ir 9 mergait\xc4\x97s, i\xc5\xa1 j\xc5\xb3 \xe2\x80\x93 4 antrame\xc4\x8diai. Mokykloje dirbo A. Kuzmickien\xc4\x97._NEWLINE_1966 m. Dainavos pradin\xc4\x97 mokykla i\xc5\xa1 Traini\xc5\xb3 kaimo perkelta \xc4\xaf statom\xc4\x85 Dainavos gyvenviet\xc4\x99. Mokykla \xc4\xafkurta buvusiame sand\xc4\x97lyje, o 1967 m. \xe2\x80\x93 vaik\xc5\xb3 dar\xc5\xbeelyje. 1966 m. buvo 2 klasi\xc5\xb3 komplektai, mok\xc4\x97si 75 mokiniai. Dirbo mokytojos I. Grigien\xc4\x97, V. Keblien\xc4\x97, D. Karsokien\xc4\x97. 1968 m. pasta\xc4\x8dius nauj\xc4\x85 mokykl\xc4\x85, Dainavos pradin\xc4\x97 mokykla buvo perorganizuota \xc4\xaf Dainavos a\xc5\xa1tuonmet\xc4\x99 mokykl\xc4\x85. Iki 1987 m. mokykla buvo a\xc5\xa1tuonmet\xc4\x97, 1987-1988 m. - nepilna vidurin\xc4\x97, 1988-1993 m. - devynmet\xc4\x97 mokykla, 1993-2000 m. - pagrindin\xc4\x97 mokykla. Nuo 1999 m. rugs\xc4\x97jo 1 d. mokykla per\xc4\x97jo prie de\xc5\xa1imtme\xc4\x8dio pagrindinio mokymo, atidaryta de\xc5\xa1imta klas\xc4\x97._NEWLINE_2018 m. vyko mokyklos reorganizacija.'